Document ID: 32013D0188

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Απριλίου 2013
για τις ετήσιες εκθέσεις σχετικά με τις αμερόληπτες επιθεωρήσεις που διενεργήθηκαν σύμφωνα με τον κανονισμό (ΕΚ) αριθ. 1/2005 του Συμβουλίου για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97
[κοινοποιηθείσα υπό τον αριθμό C(2013) 2098]
(Κείμενο που παρουσιάζει ενδιαφέρον για τον ΕΟΧ)
(2013/188/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (1), και ιδίως το άρθρο 30 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1/2005 θεσπίζει κανόνες για τη μεταφορά ζώντων σπονδυλωτών ζώων η οποία πραγματοποιείται εντός της Ένωσης, συμπεριλαμβανομένων των ειδικών ελέγχων που πρέπει να διενεργούνται από τους αρμόδιους υπαλλήλους στις αποστολές προς ή από το τελωνειακό έδαφος της Ένωσης. Σύμφωνα με το άρθρο 27 παράγραφος 1 του κανονισμού (ΕΚ) αριθ. 1/2005 η αρμόδια αρχή ελέγχει εάν υπάρχει συμμόρφωση με τις απαιτήσεις του εν λόγω κανονισμού, διενεργώντας αμερόληπτες επιθεωρήσεις στα ζώα, τα μεταφορικά μέσα και τα συνοδευτικά έγγραφα («αμερόληπτες επιθεωρήσεις»).
(2)
Επιπλέον, σύμφωνα με το άρθρο 27 παράγραφος 2 του κανονισμού (ΕΚ) αριθ. 1/2005 τα κράτη μέλη υποβάλλουν στην Επιτροπή, έως τις 30 Ιουνίου κάθε έτους, ετήσια έκθεση σχετικά με τις αμερόληπτες επιθεωρήσεις που πραγματοποίησαν κατά το προηγούμενο έτος («ετήσιες εκθέσεις»). Η έκθεση συνοδεύεται από ανάλυση των σημαντικότερων ανεπαρκειών που παρατηρήθηκαν καθώς και από σχέδιο δράσης για την αντιμετώπισή τους.
(3)
Η Επιτροπή, στην έκθεση που υπέβαλε στο Ευρωπαϊκό Κοινοβούλιο και στο Συμβούλιο σχετικά με τις επιπτώσεις του κανονισμού (ΕΚ) αριθ. 1/2005 του Συμβουλίου για την προστασία των ζώων κατά τη μεταφορά (2), θεωρεί αναγκαία τη θέσπιση εκτελεστικών μέτρων όσον αφορά τους ελέγχους που πρέπει να διενεργούνται από τις αρμόδιες αρχές των κρατών μελών, σύμφωνα με το άρθρο 27 παράγραφος 1 του κανονισμού (ΕΚ) αριθ. 1/2005.
(4)
Στην έκθεση αυτή η Επιτροπή καταλήγει, επίσης, στο συμπέρασμα ότι θα πρέπει να εναρμονιστεί περαιτέρω η δομή του συστήματος υποβολής εκθέσεων, ώστε να παρέχονται καλύτερης ποιότητας και πιο συγκρίσιμα στοιχεία.
(5)
Για τον λόγο αυτό, η παρούσα απόφαση πρέπει να θεσπίσει ένα εναρμονισμένο υπόδειγμα για τις ετήσιες εκθέσεις και να προβλέψει την ηλεκτρονική υποβολή των ετήσιων εκθέσεων στην Επιτροπή, προκειμένου να περιοριστεί ο διοικητικός φόρτος στα κράτη μέλη.
(6)
Η αρμόδια αρχή διενεργεί αμερόληπτες επιθεωρήσεις σε διάφορα στάδια του ταξιδίου. Πριν από την αναχώρηση, κατά τη διάρκεια του ταξιδίου, κατά την άφιξη στον τόπο προορισμού και μετά την ολοκλήρωση του ταξιδίου. Στο πλαίσιο μιας αμερόληπτης επιθεώρησης, η αρμόδια αρχή μπορεί να διενεργήσει σειρά ελέγχων προκειμένου να διαπιστώσει τη συμμόρφωση με τη νομοθεσία της Ένωσης. Ένας από τους ελέγχους αυτούς μπορεί να εξετάζει κατά πόσον τα ζώα είναι σε θέση να ταξιδέψουν· άλλος αν τα μεταφορικά μέσα πληρούν τις απαιτήσεις της νομοθεσίας της Ένωσης ή αν ο μεταφορέας διαθέτει τις απαραίτητες άδειες. Ο μεταφορέας μπορεί να έχει ή να μην έχει ειδοποιηθεί εκ των προτέρων.
(7)
Οι μεταφορείς συχνά περιμένουν ότι οι αμερόληπτες επιθεωρήσεις θα διενεργούνται πριν από την αναχώρηση για ταξίδια μεγάλης διάρκειας μεταξύ κρατών μελών και με τρίτες χώρες και μετά την άφιξη στον τόπο προορισμού, όταν πρόκειται για σφαγείο, και τέτοιου είδους αμερόληπτες επιθεωρήσεις περιλαμβάνουν επίσης συχνά ελέγχους σε μεγάλο αριθμό ζώων. Για τον λόγο αυτό, αμερόληπτες επιθεωρήσεις αυτού του είδους πρέπει να απαριθμούνται στις ετήσιες εκθέσεις ξεχωριστά από τις τυχαίες και με βάση την επικινδυνότητα αμερόληπτες επιθεωρήσεις που συνήθως διενεργούνται χωρίς ειδοποίηση και μπορούν να καλύπτουν μικρότερο αριθμό ζώων.
(8)
Οι αμερόληπτες επιθεωρήσεις που διενεργούνται πριν ή κατά τη διάρκεια του ταξιδίου περιλαμβάνουν και ελέγχους εκ μέρους της αρμόδιας αρχής των συνοδευτικών εγγράφων που πρέπει να τίθενται στη διάθεσή της. Οι εν λόγω αμερόληπτες επιθεωρήσεις πρέπει να αναφέρονται ξεχωριστά από τις αμερόληπτες επιθεωρήσεις που διενεργούνται μετά την ολοκλήρωση του ταξιδίου, οι οποίες περιλαμβάνουν ελέγχους του ημερολογίου του ταξιδίου ή εκτυπώσεις των συστημάτων πλοήγησης, με μοναδικό στόχο την εξακρίβωση της συμμόρφωσης με τις απαιτήσεις των σημείων 1.4, 1.5, 1.7 και 1.8 του τμήματος 1 του κεφαλαίου V του παραρτήματος I του κανονισμού (ΕΚ) αριθ. 1/2005, όσον αφορά τους χρόνους του ταξιδίου και τις περιόδους ανάπαυσης.
(9)
Ως εκ τούτου, προκειμένου να διασφαλίζεται η ορθή σύγκριση των συλλεγόμενων πληροφοριών κατά τις αμερόληπτες επιθεωρήσεις, η παρούσα απόφαση πρέπει να προβλέπει τρία διαφορετικά είδη αμερόληπτων επιθεωρήσεων που πρέπει να αναφέρονται ξεχωριστά για τους σκοπούς των ετήσιων εκθέσεων. Τα εν λόγω τρία είδη αμερόληπτων επιθεωρήσεων πρέπει να καλύπτουν: α) τις αμερόληπτες επιθεωρήσεις που διενεργούνται στον τόπο αναχώρησης προτού αρχίσει η μεταφορά των ζώων για ταξίδια μεγάλης διάρκειας μεταξύ κρατών μελών και με τρίτες χώρες και αφού τα ζώα εκφορτωθούν από τα μεταφορικά μέσα στον τόπο προορισμού, εφόσον πρόκειται για σφαγείο· β) τις αμερόληπτες επιθεωρήσεις που διενεργούνται κατά τη διάρκεια της μεταφοράς· και γ) τις αμερόληπτες επιθεωρήσεις που διενεργούνται μετά την ολοκλήρωση της μεταφοράς για να εξακριβωθεί η συμμόρφωση με τους χρόνους ταξιδίου και τις περιόδους ανάπαυσης.
(10)
Κατά τις αμερόληπτες επιθεωρήσεις, η αρμόδια αρχή μπορεί να ελέγχει ένα ή περισσότερα ζώα, μεταφορικά μέσα και συνοδευτικά έγγραφα. Οι αμερόληπτες επιθεωρήσεις μπορεί να οδηγήσουν στον εντοπισμό περιπτώσεων μη συμμόρφωσης με τις απαιτήσεις του κανονισμού (ΕΚ) αριθ. 1/2005 από την αρμόδια αρχή και την εκ μέρους της λήψη μέτρων για την αντιμετώπιση της μη συμμόρφωσης. Η ορθή σύγκριση του αποτελέσματος ανάλογων αμερόληπτων επιθεωρήσεων στα κράτη μέλη προϋποθέτει ότι η παρουσίασή τους και η σχετική υποβολή εκθέσεων γίνεται με εναρμονισμένο τρόπο.
(11)
Η παρούσα απόφαση πρέπει να εφαρμοστεί από την 1η Ιανουαρίου 2015 προκειμένου να δοθεί στα κράτη μέλη ο απαραίτητος χρόνος για να εναρμονίσουν τα οικεία εθνικά συστήματα συλλογής δεδομένων ως προς τις πληροφορίες που πρέπει να περιλαμβάνονται στις ετήσιες εκθέσεις, σύμφωνα με την παρούσα απόφαση.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση θεσπίζει κανόνες για τις ετήσιες εκθέσεις των αμερόληπτων επιθεωρήσεων που πρέπει να υποβάλλουν τα κράτη μέλη στην Επιτροπή έως τις 30 Ιουνίου κάθε έτους, σύμφωνα με το άρθρο 27 παράγραφος 2 του κανονισμού (ΕΚ) αριθ. 1/2005 («οι ετήσιες εκθέσεις»).
Οι εν λόγω κανόνες αφορούν τις πληροφορίες που πρέπει να καταχωρίζουν τα κράτη μέλη στις ετήσιες εκθέσεις τους για τις αμερόληπτες επιθεωρήσεις ζώων, μεταφορικών μέσων και συνοδευτικών εγγράφων, τις οποίες πρέπει να διενεργεί η αρμόδια αρχή, σύμφωνα με το άρθρο 27 παράγραφος 1 του κανονισμού (ΕΚ) αριθ. 1/2005 («αμερόληπτες επιθεωρήσεις») και τον τρόπο με τον οποίο οι εν λόγω εκθέσεις πρέπει να υποβάλλονται στην Επιτροπή.
Άρθρο 2
Πληροφορίες που πρέπει να καταχωρίζονται στις ετήσιες εκθέσεις και στο υπόδειγμα εντύπου
1. Οι ετήσιες εκθέσεις περιέχουν τις ακόλουθες πληροφορίες για τις αμερόληπτες επιθεωρήσεις, και διακρίνονται ανά ζωικό είδος και είδος αμερόληπτης επιθεώρησης, όπως αναφέρεται στο παράρτημα I της παρούσας απόφασης και στις επεξηγηματικές σημειώσεις του παραρτήματος II:
α)
συνολικός αριθμός των διαφόρων ειδών αμερόληπτων επιθεωρήσεων που διενεργήθηκαν από την αρμόδια αρχή κατά τις οποίες ελέγχθηκαν ζώα, μεταφορικά μέσα και συνοδευτικά έγγραφα, σύμφωνα με το τμήμα Α του πίνακα 1 του μέρους 2 του παραρτήματος I και του μέρους 1 του παραρτήματος ΙΙ·
β)
αριθμός των ζώων, των μεταφορικών μέσων ή των συνοδευτικών εγγράφων που ελέγχθηκαν από την αρμόδια αρχή στο πλαίσιο αμερόληπτων επιθεωρήσεων, όπως αναφέρεται στο τμήμα Β του πίνακα 1 του μέρους 2 του παραρτήματος I και που θα περιλαμβάνουν μόνο:
i)
τον αριθμό των ζώων στα οποία έγινε αυτοψία·
ii)
τον αριθμό των μεταφορικών μέσων στα οποία έγινε αυτοψία· ωστόσο, δεν περιλαμβάνονται οι έλεγχοι που αποτελούν μέρος της διαδικασίας έγκρισης, σύμφωνα με το άρθρο 7 του κανονισμού (ΕΚ) αριθ. 1/2005·
iii)
τον αριθμό των συνοδευτικών εγγράφων που αναφέρονται στο άρθρο 4 παράγραφος 2 και στο άρθρο 6 παράγραφοι 1, 5, 8 και 9 του κανονισμού (ΕΚ) αριθ. 1/2005 και στα σημεία 5 και 8 του παραρτήματος II, που τέθηκαν στη διάθεση της αρμόδιας αρχής και ελέγχθηκαν από αυτή.
Στην περίπτωση που έχει ελεγχθεί πάνω από ένα έγγραφο στο πλαίσιο της ίδιας επιθεώρησης, μπορεί να δηλώνεται ως έλεγχος ενός εγγράφου·
γ)
την κατηγορία και τον αριθμό περιπτώσεων μη συμμόρφωσης με τις απαιτήσεις του κανονισμού (ΕΚ) αριθ. 1/2005 που εντοπίστηκαν από την αρμόδια αρχή στη διάρκεια αμερόληπτων επιθεωρήσεων, όπως αναφέρεται στον πίνακα 2 του μέρους 2 του παραρτήματος I και στο μέρος 2 του παραρτήματος II της παρούσας απόφασης·
δ)
την κατηγορία και τον αριθμό των μέτρων που έλαβε η αρμόδια αρχή σε συνέχεια του εντοπισμού εκ μέρους της περιπτώσεων μη συμμόρφωσης με τις απαιτήσεις του κανονισμού (ΕΚ) αριθ. 1/2005 στη διάρκεια αμερόληπτων επιθεωρήσεων, όπως αναφέρεται στο μέρος 2 του πίνακα 3 του παραρτήματος I και στο μέρος 3 του παραρτήματος II της παρούσας απόφασης·
ε)
ανάλυση των σημαντικότερων ανεπαρκειών που παρατηρήθηκαν κατά την αμερόληπτη επιθεώρηση και σχέδιο δράσης για την αντιμετώπισή τους, όπως αναφέρεται στο μέρος 3 του παραρτήματος I.
2. Η ετήσια έκθεση υποβάλλεται στην Επιτροπή σε ηλεκτρονική μορφή, σύμφωνα με το υπόδειγμα εντύπου της ετήσιας έκθεσης που προβλέπεται στο παράρτημα I και συμπληρώνεται σύμφωνα με τις επεξηγηματικές σημειώσεις του παραρτήματος II.
Άρθρο 3
Εφαρμογή
Η παρούσα απόφαση εφαρμόζεται από την 1η Ιανουαρίου 2015.
Άρθρο 4
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 18 Απριλίου 2013.

Labels: 12
3
8
6